
 Bucureşti, 12 martie 2019
                                                                                              Pl-x 401/2018     
      AVIZ

      asupra

Propunerii legislative pentru abrogarea alin.(1) al art.3 din Hotărârea Guvernului nr.250/1992 privind concediul de odihnă şi alte concedii ale salariaţilor din administraţia publică, din regiile autonome cu specific deosebit şi din unităţile bugetare
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă pentru abrogarea alin.(1) al art.3 din Hotărârea Guvernului nr.250/1992 privind concediul de odihnă şi alte concedii ale salariaţilor din administraţia publică, din regiile autonome cu specific deosebit şi din unităţile bugetare, trimisă cu adresa nr. Pl-x 401  din 25 iunie 2018, înregistrată cu nr.4c-11/621 din 25 iunie 2018.
Senatul, în calitate de primă Cameră sesizată, a respins iniţiativa legislativă în şedinţa din ziua de 20 iunie 2018.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare abrogarea alin.(1) al art.3 din Hotărârea Guvernului nr.250/1992 privind concediul de odihnă şi alte concedii ale salariaţilor din administraţia publică, din regiile autonome cu specific deosebit şi din unităţile bugetare, republicată, cu modificările ulterioare. Prin soluţia legislativă propusă se doreşte abrogarea expresă, prin lege, a unei dispoziţii dintr-o hotărâre a Guvernului, motivată prin faptul că aceasta a fost abrogată implicit prin Codul muncii.
Potrivit prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din ziua de 12 martie 2019.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1017 din 29 mai 2018, conform căruia Guvernul nu susţine adoptarea iniţiativei legislative, avizul nefavorabil al Consiliului Economic şi Social, transmis prin adresa cu nr.1095 din 13 martie 2018 şi avizul favorabil cu observaţii şi propuneri al Consiliului Legislativ, transmis prin adresa cu nr.261 din 28 martie 2018.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a propunerii legislative, în forma transmisă Comisiei juridice, de disciplină şi imunităţi de către Biroul permanent, întrucât prin adoptarea soluţiei legislative propuse s-ar încălca dispoziţiile art.64 alin.(4) din Legea nr.24/2000, republicată, cu modificările şi completările ulterioare, precum şi ale art.108 alin.(2) din Constituţia României, republicată. 
În raport de obiectul şi conţinutul reglementării, iniţiativa legislativă face parte din categoria legilor ordinare.

                                     PREŞEDINTE,                          

                     SECRETAR,

                                    Nicuşor HALICI                                                  Aida-Cristina CĂRUCERU

